Muzeul de istorie naturală de la Londra a invitat oamenii să rămână pe timpul nopții și să doarmă printre dinozauri
Muzeul de istorie naturală de la Londra tocmai a lansat o invitație tentantă pentru pasionații de experiențe inedite.
Vizitatorii pot opta să rămână în clădire și pe timpul nopții și să doarmă printre schelete de dinozauri.
Experiența amintește de scenariul filmului "O noapte la muzeu", cu Ben Stiller.
De data aceasta, organizatorii promit că exponatele nu vor prinde viață după asfințit.
Mulţi s-au gândit la comedia O noapte la Muzeu în momentul în care au aflat că pot rămâne şi după ora obişnuită de închidere la Muzeul de istorie naturală de la Londra. Mai ales că instituția "găzduiește" scheletele unor animale preistorice. Prin urmare, vizitatorii se pot odihni în umbra unui dinozaur lung de 25 de metri sau lângă rămășițele unei balene albastre.
Două turiste din Germania au venit la Londra special pentru această experiență. Au plătit fiecare câte 320 de euro pentru pachetul VIP, ceea ce înseamnă că nu-și petrec noaptea într-un sac de dormit. Au rezervat un șezlong, într-o aripă a muzeului unde vizitatorii nu au acces.
"Am primit diverse obiecte și bunătăți: o cană, o mască pentru ochi, o băutură de bun-venit."
Au fost puse la bătaie 300 de bilete. Iar în preț intră și o cină tematică.
"Deasupra unei cupe de înghețate ne-au pus un dinozaur din ciocolată, detaliu care mi s-a părut foarte drăguț."
După masă, vizitatorii pot explora muzeul. Dar sunt organizate și alte evenimente, la care nu ne-am gândi.
Sam Barnes, reprezentantul muzeului: "Organizăm bătăi cu pernele. Dar am avut și situații conflictuale în jurul saltelelor. Oamenii țin foarte mul la salteaua proprie, mai ales că trebuie să doarmă pe podea."
La trei dimineața, luminile se sting. Dimineața, muzeul se pregătește pentru a primi noi vizitatori, iar "păsările de noapte" își iau "zborul" spre case, încântate de experiență.